Video: Man geskiet wat 'rowers' verfilm | Maroela Media
'n Skermgreep uit die video van die rooftog in Edenglen. Die 70-jarige man is gewond. (Video: Twitter)
'n Man van Edenglen in Gauteng is ernstig gewond nadat hy 'n video geneem het van 'n bende vermeende rowers in hul luukse BMW X5, terwyl hulle 'n huis in die buurt beroof.
Die rowers het oënskynlik gesien dat die 70-jarige man Sondag 'n video van hulle maak en het hom gekonfronteer.
Die video is later op sosiale media versprei.
Brig. Mathapelo Peters, Gautengse polisiewoordvoerder, het gesê 'n huisbraak het omstreeks 13:15 plaasgevind. "Net toe die verdagtes op pad uit was, het hulle die inwoners gesien wat op daardie stadium nog onbewus was van wat aan die gang is. Hulle is terstond beroof.
"Terwyl die verdagtes die erf verlaat het, het hulle 'n buurman opgemerk wat besig was om die voorval te verfilm," het Peters gesê.
Die rowers se luukse wegkommotor. (Skermgreep: Twitter)
Hulle het hom genader en 'n woordewisseling het ontstaan. Op die video kan gesien word hoe die man sy sleutel in die lug hou en dan aan een (of meer) van die aanvallers sê "I haven't got" en "what are you talking about?"
'n Skoot klap kort daarna.
Volgens Peters het die rowers die man se selfoon geëis en is 'n skoot in die daaropvolgende struweling gevuur.
Shawn Herbst, woordvoerder van Netcare 911, het gesê paramedici van dié nooddiens, asook die Emer-G-Med-nooddiens, het die man op die toneel behandel.
"Weens die aard van sy beserings is hy met 'n Netcare-helikopter na 'n hospitaal gevlieg vir die spesialisbehandeling wat hy nodig het," het Herbst gesê.
Hy was in 'n kritieke toestand.
Peters het gesê die Edenvale-polisie ondersoek klagte van huisbraak en poging tot moord. Die rowers is nog op vrye voet.
Gauteng In die nuus polisie video
BP 23 KN GP
Geskiet omdat hy wit is.
Kry die rowers die oorhand nou al tot só 'n mate dat wetsgehoorsame burgers die onderspit moet delf? Wat het van wetstoepassing in ons land geword?
Nou word nog 51 000 misdadigers vrygelaat. Wat gaan dan gebeur?
O ek wens ek kon hierdie helhool verlaat.
Ek sê nie dis enigsins reg dat hy geskiet is nie, maar waarom het hy nie die polisie of 'n sekuriteitsmaatskappy gebel instede om net aan te hou video nie? Hoe gaan ons land enigsins verbeter as ons instede van voorkoming eerder dink aan die volgende fb video??